Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 1140/07/8811	Trebišov, 12.4.2012
EEČ : 2-69-125-2012

U Z N E S E N I E

Trestná vec:	obvinený XXXXX 
Prečin:	sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 692/2006 Zbierky zákonov

Rozhodol: 	prokurátor Okresnej prokuratúry Trebišov
Rozhodnutie:
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
	Na základe zmluvy o sprostredkovaní zo dňa 01.03.2007 medzi sprostredkovateľom firmou XXXXX - XXXXX, XXXXX XXXXX a záujemcom XXXXX, nar. XXXXX, trvale bytom XXXXX zastúpenou XXXXX, nar. XXXXX, trvale bytom XXXXX, XXXXX prevzal dňa 01.03.2007 od záujemcu osobné motorové vozidlo zn. BMW 525i, XXXXX pričom uvedené vozidlo následne dňa 13.03.2007 odpredal za sumu 3.983,- €, kde doposiaľ poškodenej XXXXX vyplatil iba sumu 2.987,- € a zvyšnú sumu vo výške 829,85 € jej doposiaľ nevyplatil, čím takto pre poškodenú XXXXX spôsobil škodu vo výške 829,85 €.
Právna veta:
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Uznesením povereného príslušníka XXXXX pod sp. zn. XXXXX bolo začaté trestné stíhanie vo veci pre prečin sprenevery podľa § 213 ods. 1 Tr. zákona. Následne bolo vznesené obvinenie obvinenému XXXXX pre prečin sprenevery podľa § 213 ods. 1 Tr. zákona. 

	V priebehu prípravného konania bol vypočutý svedok poškodený XXXXX č. l. 98-101, 208-212 trestného spisu, pričom z výsluchu svedka vyplýva, že obvinený spreneveril sumu 829,85 €, pretože tieto peniaze mu neodovzdal po predaji osobného motorového vozidla zn. BMW 525i, XXXXX Ďalej z jeho výsluchu na č. l. 211-212 trestného spisu vyplýva, že pri rekognícii zistil, že peniaze spreneveril práve obvinený XXXXX, s ktorým celý predaj auta dojednával a uskutočňoval.

	Po vykonaní prípravného konania bol do spisu zabezpečený rozsudok XXXXX sp. zn. XXXXX, z ktorého vyplýva, že obžalovaný XXXXX bol odsúdený pre pokračujúci zločin sprenevery podľa § 213 ods. 1, ods. 3 Tr. zákona na úhrnný trest odňatia slobody vo výmere 8 rokov a 3 mesiace, pričom pre výkon trestu bol zaradený do ústavu na výkon trestu so stredným stupňom stráženia. 

	Následne XXXXX rozsudkom XXXXX z XXXXX v zmysle § 321 ods. 1 písm. d Tr. poriadku zrušil napadnutý rozsudok vo výroku o treste a uložil obžalovanému trest odňatia slobody vo výmere 7 rokov so zaradením na výkon trestu odňatia slobody do ústavu na výkon trestu so stredným stupňom stráženia. 

	V tomto trestnom konaní je obvinený XXXXX stíhaný pre prečin sprenevery podľa § 213 ods. 1 Tr. zákona, pričom zo znenia uvedeného prečinu vyplýva, že „kto si prisvojí cudziu vec, ktorá mu bola zverená, a spôsobí tak na cudzom majetku škodu malú, potrestá sa odňatím slobody až na dva roky.

	Z vyššie uvedeného jednoznačne vyplýva, že trest, ku ktorému môže trestné stíhanie viesť v tomto trestnom konaní je celkom bez významu popri treste, ktorý bol obvinenému uložený rozsudkom XXXXX sp. zn. XXXXX z XXXXX, pre pokračujúci trestný čin sprenevery podľa § 213 ods. 1, ods. 3 Tr. zákona v trvaní 7 rokov nepodmienečne so zaradením do ústavu na výkon trestu odňatia slobody so stredným stupňom stráženia.  

	Vzhľadom na vyššie uvedené skutočnosti bolo potrebné trestné stíhanie proti obvinenému XXXXX podľa § 215 ods. 2 písm. a  Tr. poriadku zastaviť, pretože trest, ku ktorému môže trestné stíhanie viesť je celkom bez významu popri treste, ktorý bol obvinenému pre iný čin právoplatne uložený. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Bók
prokurátor